Nõukogu direktiiv,

25. juuni 1987,

millega muudetakse direktiivi 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta

(87/358/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

direktiivis 70/156/EMÜ, [3] mida on viimati muudetud Hispaania ja Portugali ühinemisaktiga, on sätestatud ühenduse tüübikinnitusmenetlus mootorsõidukitele, mis on valmistatud kooskõlas üksikdirektiivide tehniliste nõuetega, ning samuti nende direktiivide reguleerimisalasse kuuluvate sõidukiosade ja karakteristikute loend;

selleks, et vältida kõnesoleva direktiivi teatud artiklite sõnastuse väärtõlgendamise võimalust, tuleb teha mõningaid parandusi;

mainitud tüübikinnitusmenetluse rakenduse kõikehõlmavuse tagamiseks on vajalik, et see hõlmaks nii osi kui eraldi seadmestikke ning kõik mõisted oleksid täpselt defineeritud;

mainitud tüübikinnitusmenetluse õigeks rakendamiseks peaks toodangu vastavuse kontrollimine hõlmama ka tootjapoolsete meetmete kontrollimist, mis on võetud tagamaks, et toodetavad sõidukid, eraldi seadmestikud või osad vastaksid kinnitatud tüübile;

vähendamaks käesoleval ajal liikmesriikide vahel ringluses olevate dokumentide hulka peaks asjassepuutuva üksikdirektiivi kohane tüübikinnitustunnistus või direktiivi 70/156/EMÜ lisa kohaselt osaliselt täidetud tüübikinnitustunnistus rahuldama liikmesriikide tavapärase infovajaduse, kusjuures liikmesriikidel saavad taotleda ka täielikumat tehnilist teavet;

selgemalt on vaja määratleda liikmesriikide vahelisi suhteid reguleerivad haldusmenetlused juhuks, kus üks liikmesriik tõestab tüübikinnitust andvale liikmesriigile, et teatav kogus sõidukeid ei vasta kinnitatud tüübile ja seega on põhjust arvata, et toodete vastavus ei ole piisavalt tagatud;

juhul, kui üksikdirektiiviga on ette nähtud, et eraldi seadmestik peab olema varustatud tüübikinnitusnumbriga, ei peaks igale seadmestikule vastavustunnistuse lisamine olema kohustuslik; kusjuures eraldi seadmestiku valmistajalt tuleb igal juhul nõuda teabe esitamist kõigi selle kasutuspiirangute ja paigaldustingimuste kohta,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 70/156/EMÜ järgmiselt.

1. Artiklid 1 ja 2 asendatakse järgmistega:

"Artikkel 1

Käesolevas direktiivis kasutatakse järgmisi mõisteid:

- sõiduk: teedel kasutamiseks mõeldud, kerega või kereta, vähemalt neljarattaline M1-kategooria mootorsõiduk, mille valmistajakiirus ületab 25 km/h, välja arvatud rööbastel liikuvad sõidukid ning põllutöötraktorid ja -masinad,

- eraldi seadmestik: seade, mille kohta kehtivad üksikdirektiivi nõuded ja mis on ette nähtud sõidukile paigaldamiseks selle osana ning millele võib anda eraldi tüübikinnituse, kuid seda ainult ühe või mitme kindla sõidukitüübi suhtes,

- osa: seade (nagu näiteks latern), mille kohta kehtivad üksikdirektiivi nõuded ja mis on ette nähtud sõidukile paigaldamiseks selle osana ning millele võib anda tüübikinnituse sõidukist eraldi.

Artikkel 2

Käesolevas direktiivis kasutatakse järgmisi mõisteid:

a) siseriiklik tüübikinnitus – haldusmenetlus, mida tuntakse järgmiste terminite all:

- "agrément par type"/ "typegoedkeuring" Belgia seadusandluses,

- standardtypegodkendelse Taani seadusandluses,

- allgemeine Betriebserlaubnis Saksa seadusandluses,

- έγκριση τύπου Kreeka seadusandluses,

- homologacion de tipo Hispaania seadusandluses,

- réception par type Prantsuse seadusandluses,

- type approval Iiri seadusandluses,

- omologazione või approvazione del tipo Itaalia seadusandluses,

- agrément Luksemburgi seadusandluses,

- typegoedkeuring Madalmaade seadusandluses,

- aprovação de marca e modelo Portugali seadusandluses,

- type approval Ühendkuningriigi seadusandluses;

b) EMÜ tüübikinnitus – menetlus, millega liikmesriik tõendab, et sõidukitüüp, eraldi seadmestik või osa vastab üksikdirektiivide tehnilistele nõuetele ja on läbinud kontrollimised, mis on loetletud EMÜ tüübikinnitustunnistusel, mille näidis on esitatud II lisas ja mida on vajadusel täiendatud asjassepuutuvates üksikdirektiivides toodud tüübikinnitustunnistuse lisaga."

2. Artiklid 4 ja 5 asendatakse järgmistega:

"Artikkel 4

1. Iga liikmesriik peab kinnitama kõik sõidukitüübid, mis täidavad järgmisi tingimusi:

a) sõidukitüüp peab vastama teatises esitatud andmetele;

b) sõidukitüüp peab läbima artikli 2 punktis b sätestatud tüübikinnitustunnistuse näidisel loetletud katsed.

2. Tüübikinnituse andnud liikmesriik võtab vajaduse korral koostöös teiste liikmesriikide pädevate asutustega vajalikud meetmed, et kontrollida, kas toodetavate sõidukite kinnitatud tüübile vastavuse tagamiseks on võetud piisavad meetmed.

3. Tüübikinnituse andnud liikmesriik võtab tarvitusele vajalikud abinõud kontrollimaks, vajadusel ka koostöös teiste liikmesriikide pädevate asutustega, et lõikes 2 osutatud meetmed on jätkuvalt piisavad ja tootenäidised vastavad kinnitatud tüübile. Toodangu näidiste kinnitatud tüübile vastavuse kontroll on pisteline, kui üksikdirektiivides ei ole ette nähtud teisiti.

4. Iga liikmesriik peab täitma tüübikinnitustunnistuse kõik osad iga sõidukitüübi kohta, millele ta kinnituse annab.

Artikkel 5

1. Iga liikmesriigi pädevad asutused saadavad ühe kuu jooksul muude liikmesriikide pädevatele asutustele tüübikinnitustunnistuse koopia iga sõidukitüübi kohta, millele nad tüübikinnituse annavad või selle andmisest keelduvad.

2. Liikmesriigid võivad tüübikinnituse andnud liikmesriigilt, tootjalt või tootja volitatud esindajalt nõuda tüübikinnitustunnistuses loetletud tehnilistes dokumentides sisalduvat täiendavat teavet.

3. Tootja või tema volitatud esindaja riigis, kus sõiduk registreeritakse, täidab iga sõiduki kohta, mis on toodetud kinnitatud tüübi kohaselt, vastavustunnistuse, mille näidis on esitatud III lisas.

4. Kuid liikmesriigid võivad sõiduki maksustamise või registreerimisdokumentide täitmise eesmärgil nõuda III lisas mainimata üksikasjade lisamist tunnistusele, tingimusel, et need üksikasjad on teatises selgesti välja toodud või neid on sellest võimalik lihtsa arvutuse teel tuletada."

3. Artikli 6 lõikest 2 kustutatakse järgmine tekst:

"… ja saadavad teiste liikmesriikidele pädevatele asutustele korrapäraste saadetistena koopiad juba varem välja saadetud teatiste muudatustest."

4. Artikli 7 lõige 2 asendatakse järgmisega:

"2. See tunnistus ei takista siiski liikmesriikidel võtta selliseid meetmeid sõidukite suhtes, mis ei vasta kinnitatud tüübile.

Sõiduk ei vasta kinnitatud tüübile siis, kui leitakse kõrvalekaldeid tüübikinnitustunnistuses ja/või teatises esitatud andmetest ja kui need kõrvalekalded ei ole vastavalt artikli 6 lõikele 2 või 3 tüübikinnituse andnud liikmesriigi poolt lubatud. Sõidukit peetakse kinnitatud tüübile vastavaks, kui hälbed on üksikdirektiividega lubatud ja neid piire järgitakse."

5. Artikkel 8 asendatakse järgmisega:

"Artikkel 8

1. Kui EMÜ tüübikinnituse andnud liikmesriik leiab, et osa sõidukeid, millel on vastavustunnistus, ei vasta tema poolt kinnitatud tüübile, peab see liikmesriik rakendama vajalikke meetmeid, et tagada toodangu näidiste vastavus kinnitatud tüübile. Liikmesriigi pädevad asutused peavad teiste liikmesriikide pädevatele asutustele teatama rakendatud meetmetest, mis võivad vajadusel viia EMÜ tüübikinnituse kehtetuks tunnistamiseni.

2. Kui liikmesriik tuvastab, et osa vastavustunnistusega sõidukeid ei vasta kinnitatud tüübile, võib liikmesriik tüübikinnituse andnud liikmesriigilt nõuda toodangu näidiste kinnitatud tüübile vastavuse kontrollimist. EMÜ tüübikinnituse andnud liikmesriik peab nõutud vastavuskontrollimise läbi viima kuue kuu jooksul nõude kuupäevast alates, kaasates juhul, kui seda vajalikuks peetakse, kontrollimist nõudnud liikmesriigi.

Mittevastavuse avastamise korral võtavad liikmesriigi pädevad asutused lõikes 1 ette nähtud meetmed.

3. Liikmesriikide pädevad asutused peavad üksteisele kuu aja jooksul teatama mistahes EMÜ tüübikinnituse tühistamisest ja selle põhjustest.

4. Kui EMÜ tüübikinnituse andnud liikmesriik vaidlustab mittevastavuse teate, peavad asjaomased liikmesriigid püüdma vaidluse lahendada.

Komisjon peab olema pidevalt informeeritud ning vajadusel korraldama asjakohaseid konsultatsioone vaidluse lahendamiseks."

6. Artiklit 9a muudetakse järgmiselt:

"Artikkel 9a

1. Kui üksikdirektiivides on selgesõnaliselt niiviisi ette nähtud, võib EMÜ tüübikinnituse anda ka nendele sõidukite süsteemi- või detailitüüpidele artiklite, mis moodustavad eraldi seadmestiku, ja osadele artiklite 3–9 ja 14 kohaselt.

2. Kui eraldi seadmestik või osa, millele kinnitust taotletakse, täidab oma ülesannet või selle spetsiifiline omadus avaldub ainult koos sõiduki teiste osadega ja sel põhjusel saab vastavust ühele või mitmele nõudele tõendada ainult siis, kui eraldi seadmestik või osa, millele kinnitust taotletakse, toimib koos teiste (tegelike või modelleeritud) sõidukiosadega, tuleb eraldi seadmestiku või osa EMÜ tüübikinnituse kehtivust vastavalt piirata. Sel juhul sisaldab eraldi seadmestiku või osa EMÜ tüübikinnitustunnistus kõiki selle kasutuspiiranguid ja paigaldamise tingimusi. Nende piirangute ja tingimuste järgimist kontrollitakse sõidukile EMÜ tüübikinnituse andmisel.

3. Käesoleva artikli kohaselt antud eraldi seadmestiku või osa tüübikinnituse omanik täidab artikli 5 lõikes 3 sätestatud tunnistuse ja kinnitab igale seadmestikule või osale, mis on valmistatud vastavuses kinnitatud tüübiga, kaubanime või -märgi, tüübi ja, kui üksikdirektiiv seda ette näeb, tüübikinnitusnumbri. Viimasel juhul ei ole artikli 5 lõike 3 kohase tunnistuse täitmine kohustuslik.

4. Sellise tüübikinnitustunnistuse omanik, mis kooskõlas lõike 2 sätetega sisaldab kasutuspiiranguid, annab iga toodetud eraldi seadmestiku või osaga kaasa üksikasjalikku informatsiooni nende piirangute kohta ja näitab ära kõik selle paigaldamise tingimused."

7. Artikli 10 lõike 1 kolmas taane asendatakse järgmisega:

"– tootja või tema volitatud esindaja taotluse korral ja üksikdirektiivis nõutud teabe esitamisel täidab vastav liikmesriik tüübikinnitustunnistuse vastavalt asjakohasele üksikdirektiivile. Selle tunnistuse koopia antakse taotluse esitajale. Muud liikmesriigid aktsepteerivad sama tüüpi sõidukite suhtes seda koopiat tõendina sellest, et vajalikud katsetused on sooritatud."

Artikkel 2

Käesoleva direktiivi lisas loetletud dokumendid loetakse samaväärseiks direktiivi 70/156/EMÜ artikli 10 lõike 1 kolmandas taandes viidatud tüübikinnitustunnistusega.

Artikkel 3

1. Liikmesriigid jõustavad käesoleva direktiivi täitmiseks vajalikud õigus- ja haldusnormid 1. oktoobriks 1988 ja teatavad nendest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 4

Käesolev direktiiv on adresseeritud liikmesriikidele.

Luxembourg, 25. juuni 1987

Nõukogu nimel

eesistuja

H. De Croo

[1] EÜT C 48, 25.2.1987, lk 4.

[2] Arvamus on esitatud 19. juunil 1987 (Euroopa Ühenduste Teatajas seni avaldamata).

[3] EÜT L 42, 23.2.1970, lk 1.

--------------------------------------------------

LISA

- EMÜ tüübikinnitustunnistus seoses eraldi seadmestikuga,

- seadmestiku EMÜ tüübikinnitustunnistus,

- eraldi seadmestiku EMÜ tüübikinnitustunnistus,

- osa EMÜ tüübikinnitustunnistuse näidis,

- EMÜ tüübikinnitustunnistuse näidis,

- sõiduki EMÜ tüübikinnitustunnistuse lisa,

- EMÜ tüübikinnitustunnistuse lisa,

- teatis tüübikinnituse kohta,

- teatis mootorsõiduki tüübikinnituse või osaliselt täidetud tüübikinnitustunnistuse kohta, mille näidis on direktiivi 70/156/EMÜ II lisas.

--------------------------------------------------